DRAMMEN: Alt ligger til rette for at den tidligere belgiske landslagsspissen kan slutte seg til Strømsgodset når overgangsvinduet i Norge åpner 15. juli.

Torsdag kveld var det styremøte i spanske Mallorca, og der ble det besluttet at kontrakten med Marvin Ogunjimi skal kanselleres. Det bekreftet klubbpresident Biel Cerdá i går.

Fredag ettermiddag bekreftet også Godsets sportssjef Jostein Flo at partene er blitt enige.

- Vi har fått den bekreftelsen vi ønsker fra sportslig leder i klubben. Mallorca har godtatt vårt bud, sier Flo til Drammens Tidende.

Godset har diskutert kontrakt på to eller to og et halvt år med Marvin Ogunjimi.

- Mest sannsynlig blir det ut 2016-sesongen, sier sportssjefen.

Godtatt SIFs bud

Strømsgodset har gått med på å betale en kompensasjon for å få 26-åringen ut av det siste året av kontrakten. Spanske medier mener å vite at beløpet er 40.000 euro (320.000 kroner). Etter hva Drammens Tidende erfarer skal summen være noe lavere.

Det kan uansett vise seg å være en svært rimelig investering for en spiller av Ogunjimis kaliber. Han står med fem mål på syv landskamper for Belgia.

I følge spanske aviser har Mallorca også sikret seg 10 prosent av eventuelt videresalg. Jostein Flo vil verken kommentere denne prosentandelen eller kjøpssummen. Han er uansett lettet over at de omsider ser ut til å være i mål.

- Dette har vært den mest merkelige og tidkrevende overgangen jeg har vært borte i, sier Flo.

Gir avkall på millioner

Selv sindige Flo, som aldri tar noe for gitt før alt er helt spikret, tror Marvin blir Godset-spiller.

- Vi har vært nær mange ganger, og jeg kan ikke skjønne hvorfor overgangen har klappet sammen. Men nå er vi nærmere enn noen gang. Vi har nå fåttt de viktige og riktige bekreftelsene, sier Flo.

Marvin Ogunjimis karriere har vært i fritt fall helt siden han ble solgt til Mallorca for 30 millioner kroner i 2011. Etter tre mislykkede lån i hjemlandet håper han å få fart på karrieren i Godset.

Derfor gir han avkall på en del millioner. Belgieren tjente godt i Mallorca, og det var også interesserte klubber som ville lønne bedre enn Godset.

- Han gir sannynligvis fra seg en god del kapital fordi han har så lyst til å spille fotball. Marvin har hele tiden ønsket seg hit, og vi har holdt god kontakt hele veien, sier Flo.

Imponerte på prøvespill

Marvin Ogunjimi imponerte stort på prøvespill, og scoret blant annet to mål på en omgang mot Mjøndalen.



Han signerte en toårskontrakt med Godset i mars, men overgangen gikk i vasken fordi Mallorca plutselig gikk tilbake på et løfte om å terminere kontrakten.



Nå kommer Marvin til Norge i løpet av kort tid, slik at han får trent seg opp og er i form til han er formelt spilleklar for Strømsgodset.

